寄弟會等
作者：石介
朝代：宋

paragraphs: 吾門何所喜，子衿青青多。
豹常志古道，佩服卿與軻。
平淑號能賦，其氣典以和。
樞從吾日久，道德能切磋。
澤也齒最少，已有亭亭柯。
彰頗通典籍，所立不幺麽。
淳乎性源濁，今亦爲清波。
就初學誦詩，日記十板過。
材雖有高下，異日俱甲科。
會汝少俊異，美若玉山禾。
看汝辭林中，枝條漸婆娑。
合亦稍純茂，知不隨身矬。
其流雖涓涓，可道爲江沱。
視汝器磊磊，淳沆皆蚌螺。
我有堇山錫，欲鑄子太阿。
誠能來就學，穎利加銛磨。
翹翹數子間，可與肩相摩。